Kopīgs priekšlikums PADOMES REGULA, ar ko groza Padomes Regulu (EK) Nr. 765/2006 par ierobežojošiem pasākumiem attiecībā uz Baltkrieviju /* COM/2012/032 galīgā redakcija - 2012/0016 (NLE) */





PASKAIDROJUMA RAKSTS (1) Padomes 2006. gada 18. maija Regulā (EK) Nr. 765/2006 paredzēta prezidenta Lukašenko un dažu Baltkrievijas amatpersonu līdzekļu iesaldēšana. (2) Ar Padomes 2012. gada […]. janvāra Lēmumu 2012/…/KĀDP Padome ir nolēmusi, ka līdzekļu un saimniecisko resursu iesaldēšanas ierobežojumi būtu jāpiemēro i) personām, kas ir atbildīgas par nopietniem cilvēktiesību pārkāpumiem vai pilsoniskās sabiedrības un demokrātiskās opozīcijas apspiešanu, tostarp jo īpaši personām vadošos amatos, un ii) personām un vienībām, kas gūst labumu no Lukašenko režīma vai atbalsta to, tostarp jo īpaši personām un vienībām, kas finansiāli vai materiāli atbalsta režīmu. (3) Šis pasākums ir Līguma par Eiropas Savienības darbību piemērošanas jomā, un tā īstenošanai ir nepieciešamas Savienības līmeņa regulatīvas darbības, jo īpaši, lai nodrošinātu to, ka uzņēmēji visās dalībvalstīs to piemēro vienādi. (4) Savienības Augstā pārstāve ārlietās un drošības politikas jautājumos un Eiropas Komisija ierosina attiecīgi grozīt Padomes Regulu (EK) Nr. 765/2006. 2012/0016 (NLE) Kopīgs priekšlikums PADOMES REGULA, ar ko groza Padomes Regulu (EK) Nr. 765/2006 par ierobežojošiem pasākumiem attiecībā uz Baltkrieviju EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 215. pantu, ņemot vērā Padomes 2012. gada […]. janvāra Lēmumu 2012/…/KĀDP[1], ar ko groza Padomes Lēmumu 2010/639/KĀDP par ierobežojošiem pasākumiem pret Baltkrieviju, ņemot vērā Savienības Augstās pārstāves ārlietās un drošības politikas jautājumos un Eiropas Komisijas kopīgo priekšlikumu, tā kā (1) Padomes 2006. gada 18. maija Regulā (EK) Nr. 765/2006[2] paredzēta prezidenta Lukašenko un dažu Baltkrievijas amatpersonu līdzekļu iesaldēšana. (2) Ar Padomes 2012. gada […]. janvāra Lēmumu 2012/…/KĀDP Padome ir nolēmusi, ka līdzekļu un saimniecisko resursu iesaldēšanas ierobežojumi būtu jāpiemēro i) personām, kas ir atbildīgas par nopietniem cilvēktiesību pārkāpumiem vai pilsoniskās sabiedrības un demokrātiskās opozīcijas apspiešanu, tostarp jo īpaši personām vadošos amatos, un ii) personām un vienībām, kas gūst labumu no Lukašenko režīma vai atbalsta to, tostarp jo īpaši personām un vienībām, kas finansiāli vai materiāli atbalsta režīmu. (3) Šis pasākums ir Līguma par Eiropas Savienības darbību piemērošanas jomā, un tā īstenošanai ir nepieciešama Savienības līmeņa rīcība, jo īpaši, lai nodrošinātu to, ka uzņēmēji visās dalībvalstīs to piemēro vienādi. (4) Tāpēc Regula (EK) Nr. 765/2006 būtu attiecīgi jāgroza, IR PIEŅĒMUSI ŠO REGULU. 1. pants Regulu (EK) Nr. 765/2006 groza šādi: regulas 2. pantu aizstāj ar šādu pantu: “2. pants 1. Tiek iesaldēti visi līdzekļi un saimnieciskie resursi, kas ir I, IA un IB pielikumā uzskaitīto fizisko vai juridisko personu, vienību vai struktūru īpašumā, valdījumā, turējumā vai kontrolē. 2. Nekādi līdzekļi vai saimnieciskie resursi nav tieši vai netieši pieejami I, IA vai IB pielikumā uzskaitītajām fiziskajām vai juridiskajām personām, vienībām vai struktūrām vai to interesēs. 3. Ir aizliegta apzināta un tīša līdzdalība darbībās, kuru mērķis vai sekas ir tieša vai netieša 1. un 2. punktā minēto pasākumu apiešana. 4. I pielikumā iekļauj fiziskas vai juridiskas personas, vienības un struktūras, kuras Padome saskaņā ar Padomes Lēmuma 2010/639/KĀDP 2. panta 1. punkta a) apakšpunktu ir atzinusi par atbildīgām par starptautisko vēlēšanu standartu pārkāpumiem Baltkrievijas prezidenta vēlēšanās 2006. gada 19. martā un par represijām pret pilsonisko sabiedrību un demokrātisko opozīciju, vai ir atzinusi par saistītām ar šādi atbildīgajiem. 5. IA pielikumā iekļauj fiziskas vai juridiskas personas, vienības un struktūras, kuras Padome saskaņā ar Padomes Lēmuma 2010/639/KĀDP 2. panta 1. punkta b) apakšpunktu ir atzinusi par atbildīgām par starptautisko vēlēšanu standartu pārkāpumiem Baltkrievijas prezidenta vēlēšanās 2010. gada 19. decembrī un par represijām pret pilsonisko sabiedrību un demokrātisko opozīciju, vai ir atzinusi par saistītām ar šādi atbildīgajiem. 6. IB pielikumā iekļauj fiziskas vai juridiskas personas, vienības un struktūras, kuras Padome saskaņā ar Padomes Lēmuma 2010/639/KĀDP 2. panta 1. punkta c) un d) apakšpunktu ir atzinusi vai nu i) par atbildīgām par nopietniem cilvēktiesību pārkāpumiem vai pilsoniskās sabiedrības un demokrātiskās opozīcijas apspiešanu Baltkrievijā, vai ii) par personām vai vienībām, kas gūst labumu no Lukašenko režīma vai atbalsta to.” 2. pants Šīs regulas pielikumu pievieno kā Regulas (EK) Nr. 765/2006 IB pielikumu. 3. pants Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, Padomes vārdā priekšsēdētājs “IB PIELIKUMS Šajā pielikumā nav ierakstu” [1] OV L …, …1.2012., … lpp. [2] OV L 134, 20.5.2006., 1. lpp.